정조 22년 · 목
疏略曰臣邑處在本道之最下流每患被水頃在壬子特發七邑民丁俾築二十里長堰西捍洛江之漲濤北防山谷之衆川自是以後民免漂墊之害至于今賴以安堵而地勢本自汙下故江沿各處有流來未蒙頉之仍未付一百六十餘結自戊戌査陳之後屢經水災流來陳廢此非如川沙等今年陳明年起之類也惟其最低陷最沮洳之地濁水每渟蘆草成林一年二年仍不落種考其案標泝其年條則已成舊陳而特以未頉之故每年槪狀混入於今災名色如斗小郡災總之偏多良以是也而營門所俵若不準報則減削之害輒及新災矣我聖上特恤梁民念其土薄而等高則島蘆之減稅爲一百七十結憫其水匯而災多則戊戌之永頉爲二百六十結蓋其道內至殘之邑每被道內所無之災故懷保之澤若偏臣邑而第兹未付之陳卽與戊戌之頉雖有先後固無異同且己卯査陳後至戊戌爲二十年而所頉之災視諸未付已加百給戊戌之於今年爲一十一年則其問災頉之又復如前推此可知伏望本邑所在仍未付依戊戌已例特許永頉俾舊陳被一施之惠臣邑有島中兩面卽瀕於海門土品斥鹵如今夏之旱旣播而乾仍乾而播凡三耕而三落種矣六月風雨獨被海溢之災環一島四十餘里民屯田畓之秋後執卜未滿百結而其餘時起三百結零盡人醎水此殆隣境所未有之最甚災處也島居生活與陸有異初秋餬口僅資蘆蟹冬氷已合凍餓轉迫其所奠接尤不容少緩原還代停雖蒙惠澤本島所居三百二戶內各樣京納軍保身布過限難辦減半已例雖不敢望島中所在一百七十八名軍布特許限麥秋姑停而又非綿產之邑亦令依尢甚處禁御米保代捧之例純錢代納庶有島民紓力之望矣臣邑零瑣之弊有不敢煩達而以他邑一二事之得於傳說者論之其積痼之瘼亦不無可言者矣往在丙辰冬本道前監司李泰永以道內流來各樣陳頉降爲六等三年免稅事狀請蒙允矣丁巳爲始各年災頉中還起者無論川浦査陳幷許降減而今年則忽又載之出稅之案所許減者只量陳而已迺知當初道臣之所陳請地部之所行關戶典之所載陳田起墾處三年免稅之法本以量陳爲限而只緣營邑不能明白知委故佃夫作者初不知有量前量後而凡陳土之稍可以入功食力處各自勸效者今忽甲免乙稅之判異於兩年之間則目下向隅來後解體爲如何哉幸兹降減之令特出於薄賦重農之至意舊陳新廢稍稍起耕廣闢之效庶占方來而第念以量爲限則二十年一改量之規廢却已久故舊案懸陳恐多不可墾之地而昨今兩年之澴皆在於量後雜頉矣雖然國稅至重界限旣定混同降減不敢仰請而今年則列邑旣未曉諭百姓又未洞知矣又況災歲也伏願今戊午條舊頉之還一依丁巳已例無論量前量後仍許限三年免稅而自明年別白申諭使曉然知某陳之當免某頉之當稅則民情庶無抑鬱而田政似不紊亂矣噫密陽卽嶠南雄府也民物之殷甲於左沿而一自漕倉移設之後吏奸民僞百弊蝟集倉底居民防納爲業倉中色庫那移成習及至收殺非隣非族都受其害莫重稅船裝運之責專在沙格之擇差而近來都出於監色輩情囑故見差者率多庸雜而況其格糧縮米已盡於宿債情費則原石之逋勢所必至還穀奸弊何邑不然而私債付秩看作常事臥逋虛勘便同前例至於回回分之名傳說已久可見吏猾之匪今斯今而密陽之弊良亦劇矣戶結之斂幾乎無邑無之而機張一縣殆其甚矣倉米八百石每年引下於所謂官廳雜種及各樣例下而每結八斗分排收捧移充原穀此又不足稱以散結縮米加徵六斗給倭縮射砲縮之一年結徵者又近百石倭船漂到則公事貰價之一年戶徵又不下四五百金戰船一改則船材曳價又至於一千二三百金此在巨邑富戶猶不敢責應況彼蕞爾濱海之地乎本縣亦是進獻之邑故自前兵營之採鰒水營之捉魚初無越境而來侵矣近者歲以爲常採鰒之軍一到則九浦之費或至傾家一鰒之價殆踰百文捉魚之所本在熊川縣境而機浦之民橫被徵索一船之納將近五緍若此不已非但浦戶之空將至朝夕竊恐海邑殘民必不免渙散之患矣物貨貿遷無論京外皆許通共賣買而鳴旨島私鹽何獨禁賣於公鹽之前也本島鹽產非獨爲島民生活之資左右沿民所共依賴者而近來鹽業日縮六十餘釜僅存四十而所餘者亦皆凋殘苟究弊源專由於私鹽之失利也三千石公鹽及營倉屬後鹽艱辛準納又以如干餘力煮出私鹽望其餘剩之利欲償假貸之債而及其上江之時輒阻於中路許多沙格數月留連賣買之前坐食本利狼狽歸來呼冤載路年前以鹽弊事致煩聖慮至許柴價之添補島民至今感頌而私船裝發之路今若一向阻却則竊恐餘釜漸空公私俱困鹽民終無可蘇之期矣船案法意至爲至嚴每年營勘每式點船者蓋欲使加括其新造永頉其破傷也江民之以船爲業者雖不無隨力新造而風濤往來破傷者輒多而營勘則每責新造之比納不許破傷之頉給且此土之船賣在他境而賣者未頉買者加錄且前旣定把而今又加把水上冤徵吁亦多矣各邑分養馬還納後喂養贖木等價輸納於本寺矣在前分養時來往之費故失之贖本是出於民者則朝家旣罷分養之法復徵分養之價當初除弊之意果安在哉目今最所急者還政也錢還法禁何等申嚴而近日還政弊根專由於錢還蓋其積久吏逋之收殺無期災歲民還異捧無策則不得已時或闊猍雖以詳定例代捧而及其分給也倉吏之色落里胥之酒債所犯已半且府受之人或非所納之民則怨詈隨起且初不分給而或歸於吏輩之料敗且自官移施於結布結錢而秋乃出秩則謂之曰不食還者是也前後飭禁不啻嚴明孰敢不警惕第念此等之弊易在於如此之災年伏望亟命廟堂一切禁斷各邑大同木無論上下納每於巿直外從優收捧此雖馱運情費之由來應用而夫內之弊此爲最切且各邑之最所苦者下納米也船價縮米雖有會減其餘雜費例皆添捧於原石之內或多或少隨邑不同而大抵甚於漕納矣亦望幷付之道臣各該邑木價之過捧米斗之濫剩另加察飭則災年民力或有稍紓之道矣漕倉移設之議其來已久至登今夏繡啓矣道臣雖己獻議以臣淺見三浪之江沙壅灘淺每以小船流不鵲院來往十里之間漏石之患執船之弊已自不些鵲院之於海門又是百餘里程途其間無非淺港狹浦故裝發之後處處留泊出浦之前坐失好風前後營府每議移建或有相地於鵲院之事矣繡啓所云金海竹島臣旣未躬踐則其形便之如何雖未敢仰質而䔉山竹島久爲父老之所指點皆以爲設倉之好基址此亦村巷流傳必欲移設雖非䔉竹何處不宜乎伏望自廟堂問于道臣更加審度亟決移設之計則非但倉所之永占便宜漕倉一移然後密邑繁氄之弊庶可以矯革矣機邑事吏習狡猾民勢困瘁顧彼至小之邑一年八百石用下太過倉穀引用可謂謬例之謬例各樣縮米無論某邑例多監色之偸弄而移徵於八夫亦非冤甚乎戶役之最苦者卽公事貰價及船材曳價也公事則邑四坊內抄其戶數稍多分數貰價減給所謂散結及各項烟役使之從家座輪回差撥曳價則旣有會減之例下以此出給於江沿附近使之次次曳下則庶免遍徵之患矣伏望下諭道臣先從邑例一新改定以除結戶宂濫之費魚鰒等弊亦令各該營禁斷俾九浦之民專力於本縣進上之役則爲百里機邑地臣亦與有幸矣旨島私鹽自廟堂許令通共發賣而倉屬之弊非但鹽民爲然隣境之逃避軍役者圖得募軍帖一張於監色之手則永作閑民非獨營倉爲然各營鎭櫓軍各驛吏保亦皆爲軍民投托之所故閑丁漸縮闕額難充亦望自各該營幷加察飭募軍櫓軍無得越境出帖已逃避者竝許移付本邑簽案以驛保言之各驛吏奴例有原流兩色而近來願納之路漸廣累代案付衣食稍饒則擧皆圖免故非但驛屬之漸致凋殘橫役之害每及良民亦自巡營嚴飭各驛願納之弊一切防禁船案自均廳詳加搜括新造之査得者雖未滿此總破而未頉及旣賣者加把者一幷減給國馬喂養價仍依永罷之法亟許還寢各邑所在南倉利錢最久條年前幸蒙蕩減之特恩矣營需利條獨未蠲減每年所捧無非虛錄亦望考其久近可減者減之未可減者利條災歲姑停則非獨一邑之幸而已批以爾章雖後於諸疏其言較詳於他說如對策老儒轉軸之體者殊可嘉也本邑流來未頉百餘結事特令道臣査決狀聞島中兩面民勢困瘁於旱損海溢獨被之害聞甚切矜況所請者不過是如千名退布於麥秋木條之代錢也特爲依施前道臣李泰永以流來各樣陳頉降等限三年免稅事未知其後營邑擧行之何如而今云量陳外忽又載之於出稅之案亦甚可惑分付道臣嚴覈限內猝徵之由法外徑收之處依爾言待明年申諭定稅無至解體密陽漕倉移設事前旣屢詢今雖更陳其說當如前使之無拘前見別般理會之意嚴飭道臣機張戶結之弊十室八夫闔境荷擔旣聞之若不另有所措烏在其借口寄聽於爾等之本意乎今爾一言在機民爲回嚬爲笑之好期會時不可失親執爬櫛於受弊之故必以一新之道指揮然後以其槪略狀聞事下諭道臣而九浦之民困於昔無今有之採鰒云者尤合釐正仍令句管堂上與左兵營狀聞判下條件往復道帥臣從長蘇捄草記鳴旨島鹽事其弊可勝言哉鹽政始於周官鹽人刮地之產熬波之味與夫汲於井積於鹵而成者各有祭祀膳羞商賈之用何嘗設官而征其利榷稅而折其課乎一轉而爲夷吾之富國北海之衆無復聚庸漢承秦法其利卄倍再轉而爲士安之理財天下之賦鹽居其半至宋李沆始留意於寬民力而發鹽得船爲便回船得鹽爲利我國鳴旨煮鹽亦倣文靖建安置倉之式近反官擅其收民奪其業半百餘釜所縮幾半島氓之失哺姑無論道內左右沿民亦將倉無鹽而肥生毛年來補估添直徒歸有名無實予於朝夕對飯雖不敢求飴鹽之供此豈一分有助於民生日用乎爾所謂私船路阻則竊恐餘釜漸空云者道得如畵透破眞境如今之計莫若治本令廟堂拔例措辭必以勿涉於榷利如古茶馬粬竹之爲則非但嶺民爲大幸亦有關於世道時政之汚隆矣分養馬之旣罷喂養反責贖木事爾言亦然無馬而責其飼需猶近無名竝責故失之贖有足關聽令該寺從長回啓還分之不以錢以穀營邑之臣自當按法遵例者不必更煩朝令而所謂回回分不食還之任其奸弊尤極無狀矣下納大同米木事繡啓之後弊復如前罪在道伯更當考察矣外此驛屬願納之弊在所當禁南倉債利之弊特從爾請爾其申諗今批之效益與否差得內移時一一條陳